José Francisco de Guadalupe Mojica Mojica

**José Francisco de Guadalupe Mojica Mojica** (opprinnelig **Crescenciano Abel Exaltación de la Cruz José Francisco de Jesús Mojica Montenegro y Chavarín**, 1896–1970) var en meksikansk sanger (tenor, opera) og skuespiller som ble katolsk prest i fransiskanerordenen. Etter en tid ble han bedt om å kombinere kallet med både sangerturneer og filmskuespilleri.  

Jos´w Mojica ble med i den amerikanske filmindustriens verden før han gikk inn i ordenslivet. Sammen med Dolores del Río, Tito Guízar, Ramón Novarro og Lupe Vélez var han blant de få meksikanere som skrev historie i de første årene av Hollywood. Når det gjelder sin aktivitet som munk, sanger og skuespiller, følte han at religion og kunst aldri har vært i konflikt. *«Hvis Gud ga meg stemmens nåde og sangferdigheter, bruker jeg dem til Hans ære»*, forklarte han.

## Liv og virke
### Bakgrunn
José Mojica hadde sine første musikalske opplevelser som sanger i barnekor i Guadalajara og senere i Mexico by. Planene om å studere ved *Escuela Nacional de Agricultura* ble knust av utbruddet av den meksikanske revolusjon, og i 1914 begynte han sangtrening ved *Conservatorio Nacional de Música* med José Pierson og Alejandro Cuevas. 
### Sanger
Han begynte i Piersons *Compañía Impulsora de Ópera* i 1915 og debuterte året etter som førstetenor i Rossinis *[[Il barbiere di Siviglia]]* ved Teatro Arbeu.

Samme år dro han til New York, hvor han først jobbet i oppvasken på en restaurant. Da muligheten bød seg, tok han på seg biroller i en teatergruppe. Han møtte Enrico Caruso, som anbefalte ham til Chicago Opera Company, hvor han opptrådte sammen med sangere som Mary Garden og Amelita Galli-Curci. 

I Chicago begynte karrieren å skyte fart i 1921, blant annet med hans rolle i Prokofievs *[[L'amour des trois oranges]]*. Prokofiev overvar Mojicas øvelser, der han for første gang forberedte seg til å synge på fransk. Mojica knyttet også vennskapsbånd til Fjodor Sjaljapin da han besøkte Chicago. Under Sjaljapins rettledning sang han rollen som *Shúyskiy* i Mussorgskijs *[[Boris Godunov (opera)|Boris Godunov]]*.

Komponisten María Grever produserte en innspilling av sin sang *[[Júrame]]* med ham, og Agustin Lara dedikerte boleroen *[[Solamente una vez]]* til ham. En innspilling av Debussys *[[Pelléas et Mélisande]]* med Mary Garden ble produsert for Edison Records.

### ... og skuespiller
I 1930 fikk han en kontrakt med Fox Film Corporation i California og spilte i en rekke filmer, blant annet med Mona Maris og Rosita Moreno. 

I 1938 returnerte han til Mexico, hvor han laget flere filmer.

### Fransiskaner, prest
Etter morens død i 1940 begynte Mojica å revurdere sitt livskall og følte en dragning til ordenslivet som munk. Etter en turne i Sør-Amerika, donerte han eiendelene sine til Kirken og trådte inn i fransiskanernes presteseminar i Cuzco i Peru i 1942, som Fray *José de Guadalupe Mojica*. 

I 1947 ble han ordinert til prest i *Templo Máximo de San Francisco de Jesús*, av Limas erkebiskop, kardinal Juan Gualberto Guevara.

For å samle inn penger til et presteseminar i Arequipa, gjennomførte han en fjorten måneder lang turné til Argentina og andre land, hvor 800.000 mennesker hørte ham synge. På forespørsel fra pave Pius XII vendte han også tilbake til filmen og laget flere filmer i Spania fra 1953 og utover. 

I 1958 skrev han sin selvbiografi *Yo pecador*. I 1969 hedret *Instituto Nacional de Bellas Artes* i Mexico by ham. Deretter returnerte han til Peru, hvor han døde av hjertesykdom på fransiskanerklosteret i Lima i 1970, seks dager før han ville ha fylt 79 år..

## Selvbiografi
*Mojica, Fray José Francisco de Guadalupe: *Yo pecador: Autobiografía de Fray José de Guadalupe Mojica. O.F.M.* (1959). Editorial Jus (México). 

## Litteratur
*Berger, Dina; Wood, Andrew Grant (2010): *Holiday in Mexico: Critical Reflections on Tourism and Tourist Encounters* – The Arrival of the Hollywood Star: José Mojica, s. 188. Duke University Press Books. 
*Lacy, Mary (2008): *The Grove Book of Opera Singers* – Mojica, José, page 328. Oxford University Press. 

## Referanser


## Eksterne lenker
*